Пачну з апошняга. Яшчэ з якімі перашкодамі! І далёка не на ўсіх нацыянальных мовах! І справа нават не ў тым, што ў Савецкім Саюзе Касцёл быў у няпростай сітуацыі, знаходзіўся ў пэўнай ізаляцыі ад таго, што адбывалася ў Ватыкане. Проста ў прыродзе доўгі час не існавала тэкстаў новай літургіі менавіта на беларускай мове, толькі польскія (маецца на ўвазе – на нашай тэрыторыі). А гэта спараджала міжнацыянальныя канфлікты паміж вернікамі (не толькі ў Беларусі парафіі дзяліліся праз розныя мовы) або спрыяла паланізацыі ўсіх католікаў, што вельмі негатыўна адбівалася на і без таго складанай пазіцыі Каталіцкага Касцёла, які ўспрымаўся як чужародная арганізацыя. А колькі праблемаў было і па сённяшні дзень застаецца з перакладамі літургічных тэкстаў! Кожны святар быў сам сабе перакладчыкам доўгі час, а зацверджаныя пераклады таксама, мякка кажучы, не ідэальныя. Але гэта зусім іншая тэма…